A jerin i 19 di Fevrâr dal 2013 e dopo vê let dal incuintri tra i presidents di in chê volte des regjons Piemont, Venit e Friûl-VJ e chel che cumò al è il president de regjon Lombardie e dal lôr acuardi pe creazion de cussì clamade «macroregione del nord» o vevin scrit un articul dal titul Macroregjons e micropolitics.
Cumò denant o vin dât un cuc al sît internet di chel chel al risulte jessi gjornâl plui let in Friûl, là che o vin cjatât un articul che tal so titul al fevele di «Una macroregione a Nordest» e «Triveneto unito», che al da cont des ideis dal cjâf grup dal Pd alì de Cjamare dai deputâts, Ettore Rosato, pandudis intun incuintri public a Flumisel.
A part la critiche juste – che però e je dome tal metodi e no ancje tal merit de cuistion… – fate indenant di Rosato cuintri dal emendament su la citât metropolitane prontât dal so coleghe di partît e so concitadin, il senatôr Francesco Russo, ce che al salte fûr des sôs peraulis al fâs vignî i sgrisui, se no piês.
Lei che al fevele di «Triveneto a statuto speciale», dongje de domande (par inglês, cussì al è plui “cool”) «What’s Triveneto?» e de constatazion che al è plui di cualchidun che al vîf tal 2015 ma al dopre un lengaç degn dai timps di chei dal manarin, nus oblee a tornâ a tirâ fûr chel articul di passe doi agns indaûr e soredut il so titul.
Lu fasìn cun grant displasê.
Al è brut viodi che chel titul e chel test a son ancjemò di atualitât. Che o sin ancjemò alì.
Ancjemò.
fur_Latn fur_Latn fur_Latn fur_Latn fur_Latn fur_Latn fur_Latn